एक्टिव केस 1000 के पास, गुरुग्राम-फरीदाबाद में बिगड़ते हालात, मंत्री बोले- अलर्ट मोड पर रहें
Haryana Coronavirus Cases Update - हरियाणा में अब कोरोना डराने लगा है। इसकी वजह यह है कि राज्य में 24 घंटे के दौरान कोरोना संक्रमण से पंचकूला जिले में मौत का मामला सामने आया है
हरियाणा में अब कोरोना डराने लगा है। इसकी वजह यह है कि राज्य में 24 घंटे के दौरान कोरोना संक्रमण से पंचकूला जिले में मौत का मामला सामने आया है। रोज मिलने वाले केसों की संख्या में भी लगातार इजाफा हो रहा है। राज्य में 243 लोगों में संक्रमण की पुष्टि हुई है, जबकि एक्टिव मरीजों की संख्या बढ़कर 951 पर पहुंच गई है।
एक दिन पहले यमुनानगर में कोरोना से महिला की मौत हो चुकी है। इसके साथ ही संक्रमण दर 5.77 प्रतिशत रिकॉर्ड की गई है। NCR में गुरुग्राम व फरीदाबाद जिले कोरोना संक्रमण के लिहाज से हॉटस्पॉट बने हुए हैं।
रिकवरी दर में गिरावट
प्रदेश के 11 जिलों में कोरोना के नए केस मिले हैं। 132 कोरोना संक्रमित ठीक हो चुके हैं। राज्य की रिकवरी दर में .01 प्रतिशत की गिरावट दर्ज होने के साथ ही 98.90 प्रतिशत पर पहुंच गई है। इसके साथ ही मृत्यु दर 1.01 प्रतिशत पर स्थिर बनी हुई है। 24 घंटे के दौरान 3760 कोरोना संक्रमण की जांच के लिए नमूने लिए गए।
किस जिले में कितने संक्रमित
हरियाणा के गुरुग्राम जिले में सबसे अधिक कोरोना के नए केस मिले हैं। यहां 140 लोगों में कोरोना संक्रमण की पुष्टि हुई है। फरीदाबाद में 38, पंचकूला में 16, यमुनानगर में 13, अंबाला में 11, करनाल में 10, सोनीपत में 4, रोहतक में 4, कुरुक्षेत्र में 3, झज्जर में 2 और पानीपत में 2 नए केस मिले हैं।
कैबिनेट में कोरोना पर चर्चा
हरियाणा की गत दिवस हुई कैबिनेट मीटिंग में भी कोरोना संक्रमण को लेकर चर्चा की कई। हरियाणा के मुख्यमंत्री मनोहर लाल खट्टर और हेल्थ मिनिस्टर अनिल विज की ओर से अधिकारियों को अलर्ट मोड पर रहने के निर्देश दिए। साथ ही तैयारियों को लेकर 10 और 11 अप्रैल को अस्पतालों में मॉक ड्रिल करने के निर्देश दिए गए हैं।